После смрти деспота Јована, деспотском титулом овенчан је Иваниш Бериславић, ожењен ћерком Стефана Јакшића, удовицом последњег Бранковића. Најранији извор који помиње Иваниша као деспота је из 1504. године. Деспот је имао седиште у Купинику. Владао је до 1514. године. Јелена, Иванишева удовица, бранила је Купиник до 1520. године. Тада се са деспотском титулом јавља Стеван Бериславић, син Иваниша и Јелене. Срби у Угарској су 1514. године узели учешћа у буни Ђорђа Доже која их је поделила у два табора. Након смрти краља Владислава II у Угарској избијају немири. На престо се попео Лудовик II (1516-1526) који је имао снажну опозицију у Јовану Запољи. На султански престо се 1521. године попео Сулејман Величанствени који исте године заузима Београд и Шабац.